Slegte nuus vir soettandeArgieffoto (Foto: Peggy_Marco, Pixabay) Die Suid-Afrikaanse Inkomstediens (SAID) het Vrydag gesê ŉ heffing op suiker sal vanaf April volgende jaar geïmplementeer word. Pravin Gordhan, voormalige minister van finansies, het die heffing op suikerdrankies verlede jaar voorgestel en gesê die doel is om vetsug te beveg wat tot 42% van vroue en 13% van mans in Suid-Afrika raak. Vandag het die SAID gesê suikerbelasting sal vanaf 1 April 2018 gehef word nadat die parlement vandeesmaand die Wysigingswetsontwerp op Tariewe en Monetêre Bedrae en die Wysiging van Inkomstewette goedgekeur het. “Ingevoerde produkte sal belas word wanneer dit goedgekeur is vir huishoudelike gebruik en plaaslik vervaardigde produkte sal by die bron belas word,” het die inkomstediens gesê. “Die heffing is deel van die regering se program om nie-oordraagbare siektes te voorkom en te beheer en by te dra tot die voorkoming en beheer van vetsug.” Die suikerbedryf het die heffing skerp gekritiseer met die Suid-Afrikaanse Suikervereniging wat meen dit sal meer as 3 000 werksgeleenthede in gevaar stel en kleinskaalprodusente uitdruk. Die SAID het gesê heffingsopbrengste en betalings kan deur middel van sy elektroniese stelsel, sowel as by doeane en aksyns- takke ingedien word. Die lisensiëring en registrasie van die vervaardigers van suikerdrankies sal van Februarie 2018 gedoen word. Slegs kommersiële vervaardigers wat suikerdrankies met ŉ totale jaarlikse suikerinhoud van meer as 500 kg per jaar produseer moet gelisensieer wees en die heffing betaal. Die heffing is vasgestel op 2,1 sent per gram suikerinhoud wat 4 g/100 ml oorskry.